google/wiki40b huggingface dataset:
Amagermad

Amagermad er en sandwich bestående av et stykke franskbrød og en skive rugbrød som er lagt sammen med smør eller pålegg imellom.
Noen mener at amagermaden kan knyttes til de hollendere som Christian II inviterte til Amager utenfor København i begynnelsen av 1500-tallet. Det hollandske ruggebrot er porøst og går nemlig lett i stykker. For å unngå at brødet smulet, limte man det sammen med smør og et stykke wittebroot under. En annen forklaring peker på den lydlige sammenheng mellom de eldre danske ordene hamborgermad eller hamborgermellemmad (tysk Hamburgerbraten) som var en tynn skive kjøtt plassert mellom to stykker brød, og nettopp amagermad.
Königssee (innsjø)

Königssee er en innsjø i Berchtesgaden-Alpene helt sydøst i Tyskland (Bayern). Den ligger på 603 meter over havet, er opptil 189 meter dyp, har et areal på 5,2 km² og et tilsigsfelt på 136 km².
Königssees spektakulære skjønnhet skyldes de høye fjellveggene som omgir den fra tre sider. Den 7,5 km lange og mellom 1200 og 250 meter smale sjøen ligger mellom Watzmannmassivet i vest og Hagengebirge i øst (opptil 2713 resp. 2363 moh.). I syd ender den i Steinernes Meer (opptil 2655 moh.). På nordsiden ligger sjøens avløp, Königsseer Ache, som drenerer mot Salzach (og via Inn til Donau). Ved avløpet ligger det eneste tettstedet ved Königssee, som også heter Königssee og hører til kommunen Schönau am Königssee. Verdens første kunstfrosne bob- og akebane ble bygd der i 1968.
Königssee trafikkeres med el-båter, som frakter turister fra nordspissen til valfartskirken St. Bartholomä og til seteren Saletalm. St. Bartholomä ligger på en halvøy på Königssees vestre bredd.
Lierne Idrettslag

Lierne Idrettslag er et allsidig idrettslag i Lierne kommune, Trøndelag.
Frode Estil representerer klubben, som ellers er mest kjent for det årlige Flyktningerennet på ski som de arrangerer sammen
med det svenske Gäddede SK (nabobygda) siden 1950.
Ellers driver de med fotball, volleyball, skiskyting og friidrett.
Aldri hatt så moro

«Aldri hatt så moro» er en revyvise skrevet av Arne Svendsen. Den ble tatt med i Den røde store viseboka i 1955 av redaksjonen, som besto av Thorbjørn Egner, Alf Prøysen, Kåre Siem og Yukon Gjelseth.
I boka oppgis det ikke om Svendsen også er komponist. Dette er en humoristisk tekst, brukt på revyscenen, hvor første versestrofe lyder: «Jeg vant en tusenlapp i lotteriet Død og plage. For guttana på tørje blei det en fest og glade dage, te' Grang soupé jeg inviterte hele rampelaget, å jøss bevare dere væl, nå ska de høre sjæl». Hvert vers beskriver hva som skjer med denne muntre gjengen etter at de vant i lotteriet, og versene avsluttes med «...jeg har aldri hatt så moro i mitt søndige liv...».
Achloa

Utseende

Middelsstore (10–14 millimeter), brede og kraftige, gulbrune oldenborrer. Forkroppen er tett kledt med lange, lyse hår. Antennene er ni-leddete med en tre-leddet klubbe. "Snuten" er rundet fremskutt, med en tett tverr-rad av stive børster litt bak forkanten. Bare hannene har blitt beskrevet.

Utbredelse

Slekten er kjent fra Sør-Afrika og Zimbabwe.
Otto Rehhagel

Spillerkarriere

Som spiller spilte Rehhagel 201 kamper i Bundesliga. Flest kamper spilte han i Kaiserslautern. Han spilte forsvarsspiller på toppnivå i 12 år, fram til 1972.

Trenerkarriere

Han begynte sin trenerkarriere i 1974 i Kickers Offenbach. Han var fram til 1981 i flere forskjellige klubber, før han ble ansatt i Werder Bremen. Rehhagel omgjorde Bremen fra et middelmådig lag til å bli et topplag. Men det tok noen år før suksessen virkelig kom. I 1988 og 1993 ble Bremen tyske seriemestere og de vant også cupen i 1991 og 1994. I 1992 vant Bremen Cupvinnercupen. Etter 14 år i Werder Bremen, ble han i 1995/96-sesongen trener for Bayern München. Men oppholdet hos Bayern var ikke spesielt vellykka, med sjetteplass i Bundesliga, men de kom til finalen i UEFA-cupen. Men Rehhagel fikk sparken tre uker før finalen og klubblegende Franz Beckenbauer overtok midlertidig, og Bayern vant UEFA-cupen i 1996.
Etter skuffelsen i Bayern, gikk turen til hans tidligere klubb, Kaiserslautern. Han overtok et lag som hadde rykka ned sesong før han overtok. Rehhagel første laget til en trygg opprykksplass og de var tilbake i den øverste divisjonen. Før sesongen ble Kaiserslautern sett på som en mulig overraskelse for en UEFA-cupplass, men laget gikk betydelig lengre enn det. Rehhagel førte klubben likegodt klubben til seriegull, det eneste laget som har vunnet gull i den første sesongen etter opprykk. Rehhagel forlot klubben etter interne konflikter i 2000.
I 2001 overtok han Hellas' landslag. Hellas direktekvalifiserte seg til fotball-EM 2004, foran både Spania og Ukraina. I åpningskampen i EM slo Hellas Portugal med 2–1. I neste kamp spilte de 1–1 mot Spania før de tapte 1–2 for Russland. Siden Spania tapte mot Portugal i siste kamp, så betydde det at Hellas gikk videre fra gruppe på flere scorede mål enn Spania. I kvartfinalen møtte Hellas Frankrike. Få trodde på nok en sensasjon, men Hellas slo franskmennene 1–0. I semifinalen møtte de en av de store favorittene, Tsjekkia. Kampen endte 0–0 etter 90 minutter. Det betydde ekstraomganger og «silver goal» (det laget som leder når ekstraomgangen er ferdig, vinner kampen). Den første ekstraomgangen gikk til overtid. Hellas fikk corner og scora på den. Dermed gikk Hellas svært overraskende til EM-finalen, som i åpningskampen var mot Portugal. Hellas vant finalen 1–0 og ble europamester, noe som hadde 100-1 i odds før mesterskapet.
Hellas kvalifiserte seg ikke til fotball-VM 2006, men de var med i fotball-EM 2008, hvor de røk ut i gruppespillet. Hellas kvalifiserte seg også til fotball-VM 2010 ved å slå Ukraina i playoff.
Midtskogberget

Midtskogberget, eller bare Berget, er en plass på Trysilvegen (riksvei 25) mellom Trysil og Elverum. På Midtskogberget er det et veikryss og en bensinstasjon, og herfra kan man kjøre fylkesvei 208 østover til Rundfloen mot riksgrensen og Sverige, samt vestover mot grenda Tørberget på en fylkeskommunal vei.
Den danske piken

Handling

Handlingen foregår tidlig på 1920-tallet i København, Danmark. Einar Wegener, også kjent som Lili Elbe (Eddie Redmayne), var gift med malerinnen Gerda Wegener. Gerda (Alicia Vikander) spurte Einar om han kunne være modell for maleriet hennes. Da han sto modell, ble han malt som kvinne. På grunn av bildets suksess fortsatte Gerda å male mannen sin som kvinne. Lili Elbe som ble født fysisk mann, ble etterhvert misunnelig på kvinnekroppen og begynte å leve som kvinne. Hun gjennomgikk den første mann-til-kvinne kjønnskorrigerende operasjonen. Gerda støttet Lilis avgjørelse, selv om Lili ikke var lik "han" Gerda hadde giftet seg med. Hans Axgil (Matthias Schoenaerts), Lili Elbes barndomsvenn, dukket senere opp i Lilis liv igjen. Det førte til et trekantforhold mellom parene.

Produksjon

Filmen skulle egentlig ha Nicole Kidman i hovedrollen som Einar Wegener, men hun trakk seg på grunn av flere utsettelser av produksjonen.
Maxwell Montes

Maxwell Montes er en fjellkjede på planeten Venus og inneholder det høyeste punktet på planetens overflate.
Maxwell Montes ligger i høylandet Ishtar Terra på den nordlige halvkulen og er 11 km høy. Fjellkjeden strekker seg rundt 6,4 km over og øst for Lakshmi Planum og er rundt 835 km lang og 700 km bred. De vestlige helningene er svært bratte mens de østlige helningene skrår gradvis inn i Fortuna Tessera På grunn av høyden er det det kjøligste stedet på Venus' overflate (rundt 380 °C), og også stedet med minst trykk (rundt 45 bar).
Norsk Grammofonkompani

Norsk Grammofonkompani A/S var et norsk plateselskap. Det ble etablert i 1935 av Kåre Gytfeldt. Den første adressen var Storgaten 26 i Oslo, men flyttet i 1937 til Klingenberggaten 5. Selskapet produserte hovedsakelig materiale til Reklamekvarteret i NRK.
Gytfeldt oppholdt seg i England i 1940-45 og solgte i 1949 selskapet til Odd Knudsen. Selskapet spesialiserte seg på reklameplater, og på plater med kristne artister, blant annet Aage Samuelsen. De populære Doffen-platene med Einar Sissener ble også utgitt av Norsk Grammofonkompani A/S. Det gjorde også noen plateopptak med islandske artister. I 1950-årene kunne en også få innspilt sine egne plater der, enten ved å levere inn lydbånd eller å leie studio.
Det stod også for leveranser av plater med lydeffekter til teatrene.
Selskapet hadde sitt eget platepresseri på Hønefoss med Ulf Corneliussen som leder.
Norsk Grammofonkompani A/S innstilte sin virksomhet i 1980-årene.
Cardiff

Historie

Man var lenge i tvil om betydningen av det walisiske navnet på byen, Caerdydd. Caer, «fort», var uproblematisk, men dydd betyr «dag» på moderne walisisk, og dette ga ingen skikkelig mening. Man trodde lenge at det kunne være en forvanskning av navnet på elven Taff, som byen ligger ved, altså «fortet ved Taff». Nyere forskning har avvist dette, og man har funnet ut at romeren Antonius Didius bygde et fort der byen ligger, og at Dydd er en forvanskning av Didius. Det finnes ingen kjente rester etter det romerske fortet, men et normannisk slott, Cardiff Castle, på samme sted er bevart. Det ble utvidet og ombygget i viktoriansk tid av John Patrick Chrichton-Stuart, 3. marki av Bute og arkitekten William Burges. 
Nok et slott, Castell Coch («det røde slottet») ligger nordvest for sentrum. Dette er en viktoriansk folly tegnet av Burges for markien, og bygget i 1870-årene. Eksteriøret har blitt brukt under innspilling av flere fjernsynsserier, som ITV-serien «The Worst Witch».

Kultur, medier, sport og turisme

Byens fotballag er Cardiff City FC, kjent som «The Bluebirds». Byen har også et rugbylag, Cardiff Blues, og ishockeylaget Cardiff Devils. Det lokale stadionet Millennium Stadium har internasjonal standard, og i 1958 ble Samveldelekene arrangert i Cardiff. 
I tillegg til Cardiff slott, Castell Coch og nasjonalforsamlingens bygning finner man Det nasjonale museum og galleri og Cathays Park. I sistnevnte ligger lokaladministrasjonens bygninger, som er reist etter modell av tilsvarende bygninger i New Delhi. Den walisiske operaen flyttet inn i Wales Millennium Centre i november 2004.
Byen har et eget universitet, Cardiff University, og i tillegg til to høyskoler og et institutt tilhørende University of Wales og Royal Welsh College of Music and Drama. 
Cardiff var vertskap for den nasjonale Eisteddfod i 1883, 1899, 1938, 1960 og 1978.
Det har også vært en norsk kirke i byen. Kirken blir nå brukt som kunstsenter.
Fylkesvei 3928

Fylkesvei 3928 går mellom Klomra og Øvrebø kirke i Vennesla kommune. Veien er 3,7 km lang.
Frem til 2019 hadde veien betegnelsen Fylkesvei 54.
Komati kullkraftverk

Komati kullkraftverk er et kullkraftverk mellom Middelburg og Bethal i provinsen Mpumalanga i Sør-Afrika. Det har en installert produksjonskapasitet på 1000 MW fordelt på 9 turbiner.  Anlegget stod ferdig i 1966, etter ti års byggearbeider. Noen avdelinger ble stengt i 1988 og 1990. Men i 2003–05 ble dette og andre kraftverk i landet åpnet igjen.
Sergej Sjirobokov

2015

Sjirobokov satte personlig rekord på 10.000 meter kappgang i juni 2015, med tiden 41:52,69, da han fikk sølv i det russiske U18-mesterskapet i kappgang. Han deltok i Ungdoms-VM i friidrett 2015, der han vant 10.000 meter kappgang.

2017

Han deltok i Europacupen i kappgang 2017, og kom der på 12.-plass på 20 km i seniorklassen. Under U20-EM i friidrett 2017 representerte han Uavhengige utøvere (EAA), på grunn av IAAFs utestengelse av Russland. Der vant han 10.000 meter kappgang, på tiden 43:21,29. 
Han representerte Autoriserte nøytrale utøvere under VM i friidrett 2017, og fikk der sølv på 20 km kappgang, to sekunder bak Éider Arévalo fra Colombia.
Uzboj

Uzboj (russisk: Узбой) var ei elv som rant gjennom Karakum-ørkenen i Turkmenistan fram til 1700-tallet, da den plutselig tørket opp. Uzboj var rundt 750 kilometer lang, og rant fra en forgreining av elva Amu-Darja til Det kaspiske hav.
Uzboj er nå et tørt elveleie og et senter for arkeologiske utgravninger. En sivilisasjon eksisterte langs elvebredden i hvert fall fra 400-tallet f.kr. og fram til 1700-tallet, da vannet som rant fra Amu-Darja inn til Uzboj plutselig stoppet opp. Uzboj tørket inn, og de turkmenske stammene som hadde bodd langs elva gikk til grunne og de overlevende ble nomadiske ørkenfolk.
Twinklehead

Twinklehead er et norsk pop-band fra Kristiansand. Musikken er lett basert på britisk melodisk 1960- og 70-talls pop/progressiv rock.
Bandmedlemmer er Henrik M. Askildsen, Kjell Nyhuus, Kim Modalsli, Thom Hell (1998–2007) og Tommy Danielsen siden 2008. Twinklehead ga ut albumene Made for These Times i 2005 og Twinklehead i 2006. Twinkeheads tredje album er mastret i Abbey Road Studios av Peter Mew, som tidligere har samarbeidet med blant andre ELO, David Bowie, Syd Barrett, The Beatles, The Hollies, Marillion og Free. Vidar Ersfjord og Henrik Moy Askildsen har mikset albumet og det ble spilt inn i Sunflower Recording i Oslo.
Paramblesthidopsis

Utbredelse

Arten er kjent fra Kongo-Brazzaville.
Pigen og greven

Handling

Den unge greve Ditmar Gyvelstjerne (Peter Steen) vender hjem etter 1 års opphold i Amerika hvor han har studert landbruk. Han oppsøker sin gamle kjærlighet korpiken Susanne Hansen (Lene Tiemroth) og forsøker å lokke henne med til familiegodset Gyvelsten. Hva greven ikke vet, er at han er far til en datter som Susanne har født mens han var i utlandet. 
Ved et uhell kommer Susannes kollega, babysitter og venn Andreas Lillelys (Dirch Passer) med til Gyvelsten hvor han blir ansatt som butler.

Trivia

Dirch Passers datter Josefine spiller rollen som korpiken og grevens datter.
Filmen er blant annet tatt opp ved herregårdene Edelgave og Ledreborg på Sjælland.
Debian GNU/Hurd

Debian GNU/Hurd er Debianprosjektets distribusjon av GNU-prosjektets operativsystem som benytter seg av mikrokjernen GNU Hurd. Operativsystemet har vært under utvikling siden 14. juli 1988, og ble formelt lansert 21. mai 2013, sammen med 78% av programvarepakkene som eksisterer i Debian GNU/Linux.
Siste versjon er 2017 som ble lansert 15. januar 2017.
Espelund

Espelund er ei øy i Færder kommune i Vestfold. Den befinner seg nord i kommunen, like vest for Masseløy. Espelund har et areal på om lag 75 dekar. Øyas høyeste punkt er 21 meter over havet.
På Espelund er det ei gravrøys fra bronsealderen/jernalderen som har status som freda kulturminne.
Sierra Sue (sang)

«Sierra Sue» er en amerikansk populærmusikksang, skrevet av Joseph Buell Carey. Den ble første gang publisert i 1916.
Sangens jeg-person er lei og ensom. Hans hjerte roper på Sierra Sue.

Norsk versjon

G. Holm har skrevet en norsk tekst. Hans versjon heter også «Sierra Sue».
Kjøper-markedsføring

Kjøpsatferdsinformasjon

Man får informasjon om kjøperen kjøpsatferd gjennom tre ulike informasjonssamlemetoder: med observasjoner, intervjuer og fra kassesystemet. Med observasjoner i butikken finner man ut hvordan shopperen oppfører seg ved kjøp av produktet, for eksempel hvor lenge kjøpsprosessen varte, hva shopperen la merke til, rørte og undersøkte og hva han/hun kjøpte samt handlemåter som innvirker på prosessen. Med intervjuer utreder man motiver som styrer kjøpsatferden. Man finner ofte ut om produktet kan erstattes og gjenkjenning av substituttene, verdisettinger og attityder, lyster og motivasjonsfaktorer, samt livsstil og livssituasjon. Kassesystemet gir informasjon om når og hvilke produkter som ble solgt. I tillegg kan man ved hjelp av kundekort rette kjøpskvitteringene til visse shoppere. Slik får man nøyaktig informasjon om hva en enkelt shopper har kjøpt og når det ble kjøpt. Den mest dyptgående informasjon om kjøperens kjøpsatferd fås ved å samle de ovennevnte informasjonssamlemetoders opplysninger for å lage et helhetlig shopper-bilde (hvordan, hvorfor, hva og når).

Segmentering av kjøpere

Når man segmenterer kjøpere, deles markedet opp i betydelige og målbare grupper, det vil si segmenter på grunnlag av kjøpsatferdsinformasjonen. Ved hjelp av kjøper-segmentering er det lettere å fylle enkelte kjøpernes behov. For eksempel skiller prisbevisste og tradisjonelle kjøpere seg tydelig fra hverandre i en kjøpssituasjon. Ved hjelp av segmentering kan markedsføringstiltak rettes mot de shopperne som gir best fortjeneste.
Kariba (by)

Kariba er en by i den nordlige del av Zimbabwe, med et innbyggertall på 26 112 ved folketellingen i 2012. Byen er oppkalt etter Karibasjøen, som den ligger ved bredden av, tett på grensen til nabolandet Zambia.
Ain Ebel

Ain Ebel (arabisk عين إبل) er en landsby i distriktet Bint Jbeil i det sørlige Libanon.  Innbyggerne er katolikker tilhørende for det meste den maronittiske eller den melkittiske kirke. Landsbyen produserer oliven, mandler, kastanjenøtter, pecannøtter, druer, fiken, granatepler og epler.  Landsbyen har to katolske skoler (Saints-Cœurs og Saint Joseph) og en offentlig skole.
Den mest fremstående skikkelse fra Ain Ebel er den avdøde maronittisk-katolske patriark kardinal Antoine Khoraiche.
Blot

Blot (av norrønt blót) var en rituell norrøn offerfest til ære for de norrøne gudene. Til blotet hørte som regel ofring av mat og rituell slakting av dyr, men også mat og drikke. Blodet fra offerdyret stenketes på deltagerne og på vegger og inventar i blotshuset (hovet). Ved gildet ble kjøttet kokt til det felles blotsgildet, og det ble drukket minne til guder og forfedre.

De viktigste blotene

I skriftlige kilder fra tidlig middelalder er det dokumentert fire store blot (høytider), som delte året inn i fire kvartaler. Fra vintersolverv til vårjevndøgn til sommersolverv til høstjevndøgn. Det er altså 28 dager (fire syvdagersuker) etter hver av disse merkedagene, som hver ble markert med et stort blot; fire uker etter vintersolverv kom midtvinterblot, fire uker etter vårjevndøgn kom sommermål, fire uker etter sommersolverv kom midtsommerblot og fire uker etter høstjevndøgn kom vinternettene. Høytidene var altså nært knyttet opp mot solen og bestemte månefaser, og var således bevegelige.
Thietmar av Merseburg skriver i det 11. århundre at juleblotet i Lejre på Sjælland (ofte omtalt som Lejreblotet) holdes hvert niende år i januar. Der ble det ofret 99 mennesker og 99 hester, og dessuten hunder og haner, til gudene. Mest berømt er trolig vølseblotet, som beskrives i Olav den helliges saga og gjennom Adam av Bremens nedskrivninger om det store niårsblotet i Gamla Uppsala omkring år 1076, som også beskriver menneskeofring. Det fantes også mindre regionale blotkulter og fruktbarhetsriter.
Den svenske religionshistorikeren Andreas Nordberg viser at det bundne måneåret i vikingtiden var knyttet til en syklus med en varighet på åtte år. Forklaringen er at åtte solverv nesten går opp med 99 måneverv, og at en bestemt månefase på det nærmeste sammenfaller med en bestemt dato i solåret hvert åttende år. Nordberg mener at de store blotene i Lejre og i Gamla Uppsala, som skriftlige kilder hevder ble holdt hvert niende år, i realiteten refererer til åtteårs-syklusen, i det Nordberg mener kildene legger middelalderens (og Adam av Bremens) «inkluderende» tellemåte til grunn når de beskriver de åtte årene som «hvert niende».
Philippe de Commynes

Liv

Han vokste opp i Flandern, som tilhørte hertugdømmet Burgund. Som ung kom han til hoffet i Brussel, hvor han trådte i hertug Karls tjeneste. I 1472 forlot han hertugen og gikk i tjeneste hos kong Ludvig VIII av Frankrike, som han hjalp med å beseire sin tidligere arbeidsgiver. Han bidro også til å utvikle det franske diplomatiet i Italia, og dro dit selv som sendemann i 1478.
Etter kong Ludvigs død i 1483 var Commynes' stilling svekket for en tid. I denne perioden begynte han å skrive på erindringene fra tiden hos kong Ludvig. I 1492 kunne han imidlertid vende tilbake til hoffet hos kong Karl VIII. I forkant av Karls felttog i Italia ble han sendt som diplomat til Venezia, hvor han forgjeves forsøkte å overtale byrådet til å holde seg utenfor «den hellige ligaen» rettet mot Frankrike. Tilbake i Frankrike fortsatte han å skrive på erindringene, hvor han nå skildret tiden under Karl VIII.
Erindringene ble først utgitt etter hans død, i 1524. De ble lenge ansett som en slags lærebok i politikk og diplomati.
Commynes' erindringer ble oversatt til dansk av Hans Mogenssøn (1524–1595). Oversettelsen ble utgitt på nytt av Poul Nørlund og Kristian Sandfeld (1913–1919). En svensk oversettelse ble utgitt av Johan Schroderus i 1624.
Lineærkombinasjon

En lineærkombinasjon er i matematikk en endelig sum av ledd der hvert ledd er lik en konstant koeffisient multiplisert med en vektor. Uttrykket (3u + v - 2w) vil for eksempel være en lineærkombinasjon av de tre vektorene u, v og w. Lineærkombinasjoner er svært viktige i fagfeltet lineær algebra.

Lineær utspenning

Den lineære utspenningen av en mengde vektorer S = {v₁,...,vₙ } i vektorrommet V er definert som mengden av alle lineærkombinasjoner av vektorene i mengden. Adjektivet «lineær» er ofte underforstått, slik at en bare bruker begrepet «utspenning» alene. Den lineære utspenningen er et underrom i V.
Som notasjon for utspenningen til mengden S brukes både span S, sp S og [S].
Et endelig-dimensjonalt vektorrom V er selv utspent av en mengde av basisvektorer i rommet. Det vil si at alle vektorer i V kan skrives som en lineærkombinasjon av basisvektorer.

Koordinatvektorer

La V være det euklidske vektorrommet R³, definert over mengden av reelle tall. Som basisvektorer for dette rommet kan en velge e₁ = (1,0,0), e₂ = (0,1,0) og e₃ = (0,0,1). En vilkårlig vektor i R³ kan uttrykkes som en lineærkombinasjon av disse basisvektorene. Som eksempel kan vektoren (3,-1,2) skrives som lineærkombinasjonen (3e₁ - e₂ + 2e₃).

Spesialtilfeller av lineærkombinasjoner

Ved å legge ytterlige føringer på koeffisientene i lineærkombinasjonene kan en definere spesialtilfeller eller undermengder av lineærkombinasjonene. I en affin lineærkombinasjon er summen av alle koeffisientene aᵢ lik 1. I en konveks lineærkombinasjon er alle koeffisientene ikke-negative.
Enkelt tilfeldig utvalg

Et tilfeldig utvalg er et random utvalg av objekter fra en artsfamilie eller fra ulike områder.
Hvis man kjenner det totale antall objekter og hvor mange objekter utvalget består av, kan man regne ut antall mulige forskjellige utvalg ved hjelp av en binomialkoeffisient.
Tilfeldige utvalg brukes mye i statistikk, for eksempel hypotesetesting og konfidensintervall.
SPARC64 VI

Karakteristika

SPARC64 VI prosessoren produseres i hastigheter på 2.15, 2.28 og 2.4 GHz. Den består av 540 millioner transistorer, produsert av Fujitsu i en 90 nanometers, 10-lags kobber CMOS prosess. Størrelsen er 20.38 x 20.67 mm, eller 421.25 mm².
Hver av de to kjernene har 2 x 128 kb integrert nivå-1 cache for henholdsvis data og instruksjoner (totalt 512 kb). I tillegg har prosessoren en integrert 6 Mb nivå-2 cache for både data og instruksjoner. Kjernene leser data fra nivå-2 cache via en 256-bit buss, og skriver til nivå-2 cache via en 128-bit buss.
Prosessoren benytter også en ny systembuss, kalt Jupiter Bus.
SPARC64 VI realiserer multitråder på to måter. Under chip multiprocessing (CMP) utfører hver kjerne to tråder, men bare én av de to trådene kan utføres parallelt med én tråd i den andre kjernen. Hver kjerne svitsjer mellom utførelsen av sine to tråder gjennom tidsdeling. Svitsjing kan også finne sted dersom utførelsen av en tråd gjennomgår en lengre periode av latens. Den andre metoden ble kalt «vertikale multitråder» av Fujitsu, og ble i SPARC64 VII erstattet av samtidige multitråder.
Under utførelsen av multitråder blir heltalls-registrene, desimaltalls-registrene, kontrollregistrene og programpekerne lagret for hver enkelt tråd.